Az állampolgári jogok országgyűlési biztosának
Jelentése
az OBH 1485/2004. számú ügyben

Előadó: dr. Várady Eszter
A vizsgálat megindulása
A panaszos beadványában Iszkaszentgyörgy Község Önkormányzatának közműberuházással összefüggő eljárását kifogásolta. A vizsgálat az Alkotmányban deklarált tulajdonhoz való jog, valamint a hátrányos megkülönböztetés tilalma sérelmének gyanúja miatt indult. Eljárásom során tájékoztatást kértem a panasszal érintett hatóságtól, Iszkaszentgyörgy Község Önkormányzatától.

A megállapított tényállás
A panaszos 2002. nyarán telket vásárolt a község belterületén, ahol családi házat épített. A községi híreket figyelve örömmel fogadta, hogy megkezdődött a községben a csatorna-beruházás kivitelezése, majd megdöbbenve tapasztalta, hogy telkéig nem kerül a csatorna kiépítésre.
Megkeresésemre a község polgármestere arról tájékoztatott, hogy Iszkaszentgyörgy községben a szennyvízcsatorna-hálózat kiépítésére vonatkozó tervek 1997-ben készültek el, majd 1998-tól évente folyamatosan benyújtásra kerültek a kivitelezéshez szükséges támogatás elnyerése céljából. Panaszos ingatlana a beruházási tervben nem szerepelt, azon indokkal, hogy az ivóvízhálózat is csak a telekhatárától 20 méter távolságba épült ki még az 1960-as években. Az önkormányzat a szennyvízcsatorna-beruházásra a támogatást az említett tervek alapján kapta meg, így – véleménye szerint – a telek vásárlásakor az önkormányzatnak már nem állt módjában a terveken módosítani.

Az ügy jogszabályi háttere
1959. évi IV. törvény a Polgári Törvénykönyvről
95. § (1) A tulajdonjog kiterjed mindarra, ami a dologgal olyképpen van tartósan egyesítve, hogy az elválasztással a dolog vagy elválasztott része elpusztulna, illetőleg az elválasztással értéke vagy használhatósága számottevően csökkenne (alkotórész). (2) A tulajdonjog kétség esetében kiterjed arra is, ami nem alkotórész ugyan, de a dolog rendeltetésszerű használatához vagy épségben tartásához rendszerint szükséges, vagy azt elősegíti (tartozék).

1990. évi LXV. törvény a helyi önkormányzatokról
6. § (1) a./ a helyi önkormányzatok a helyi igényektől és teljesítőképességtől függően egymástól eltérő önkormányzati feladat- és hatásköröket vállalhatnak
8. § (1) A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése.

1957. évi IV. törvény az államigazgatási eljárás általános szabályairól
2. § (1) A közigazgatási szervek eljárásukban következetesen érvényre juttatják a törvényességet, demokratizmust és humanizmust. (2) A közigazgatási szervek előmozdítják a jogok érvényesülését és a kötelességek teljesítését, az állampolgári fegyelem megszilárdítását. (4) A közigazgatási szervek feladataikat a lakosság tevékeny közreműködésével látják el. Az államigazgatási eljárás a hatóság, az ügyfelek, továbbá az eljárásban részt vevő más szervek és személyek hatékony együttműködésére épül. (7) A közigazgatási szervek feladataikat gyors és egyszerű eljárással teljesítik.

Az érintett alkotmányos jogok
A Magyar Köztársaság Alkotmánya
13. § (1) A Magyar Köztársaság biztosítja a tulajdonhoz való jogot.
70/A. § (1) A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül. (2) Az embereknek az (1) bekezdés szerinti bármilyen hátrányos megkülönböztetését a törvény szigorúan bünteti. (3) A Magyar Köztársaság a jogegyenlőség megvalósulását az esélyegyenlőtlenségek kiküszöbölését célzó intézkedésekkel is segíti.

A vizsgálat megállapításai
A panasszal érintett önkormányzat tájékoztatásából egyértelműen megállapítható, hogy a csatornázásra vonatkozó tervek 1997. évben készültek, míg a panaszos az érintett ingatlant 2002-ben vásárolta. A két időpont között eltelt öt év folyamán tehát az önkormányzat nem módosított – a nyilvánvalóan változó településszerkezethez igazodóan – az eredeti terveken. Egy már kiépített csatornarendszerre történő utólagos rácsatlakozás pedig köztudomású, hogy mindig többe kerül, mint az eredeti bekerülés költsége.
Mivel a tulajdonjog és az alkotmányos tulajdonvédelem kiterjed arra is, ami nem alkotórész ugyan, de a dolog rendeltetésszerű használatát elősegíti, így az önkormányzat azáltal, hogy a közműre csatlakozás lehetőségét nem biztosította, panaszos tulajdonhoz való alkotmányos jogát sértette meg. Az a tény pedig, hogy egy adott gerincvezeték esetén – azonos földrajzi, domborzati adottságok mellett – nem minden ingatlan számára biztosított a rácsatlakozás lehetősége, a diszkrimináció alkotmányos tilalmába ütközik.
Tekintettel azonban arra, hogy a jogsértés az időmúlás következtében a jog eszközeivel már nem orvosolható, mivel a kivitelezés sajnálatosan már befejeződött és  az újabb beruházásnak komoly anyagi vonzatai vannak, a konkrét ügyben ajánlást nem teszek.

Figyelemfelhívás
A feltárt visszásságok jövőbeni elkerülése érdekében nyomatékosan felhívom az önkormányzat figyelmét a következőkre:
Ha a településre vonatkozó fejlesztési-rendezési terve kialakult már – hiszen jelen esetben egy belterületi építési telek értékesítése volt a panasz előzménye – , akkor mindehhez célszerű a közműigényeket is hozzáigazítani. Mindez előfeltétele annak, hogy egy település élhető, környezetkímélő és kultúrált legyen.
Amennyiben mód nyílik a beruházás folytatására, illetőleg újabb pályázat elnyerésére, úgy fenti visszásságok elkerülése érdekében kezdje az önkormányzat az elmaradt közművesítést az újonnan kialakult településrészeken.

Budapest, 2005. július 29.
Lenkovics Barnabás sk.